Ikhansili yakoBulawayo Iqhubeka Ithengisa Impahla Yezakhamizi
Umpahla ethengiswayo egoqela amatelevision, amafiriji lokunye ngeyezakhamizi ezilezikhwelede kumanisiphala.
BULAWAYO — Ikhansili yakoBulawayo iqhubeke ngohlelo lwayo lokuthengisa impahla zezakhamizi ezilezikwelede lapho okuthengiswe impahla yendlini egoqela amafiriji, izithulo likunye okwezakhamizi eziyisitshiyagalolunye zaleli dholobho Ikhansili yakoBulawayo iqhubeka ngaloluhlelo phakathi kokukhonona okukhulu kukazulu othi kumele izakhamizi zingathathelwa impahla kodwa zinikwe ithuba lokuthi zibhadale lezi zikhwelede kancane-kancane. Impahla le ithengiswe ngoLwesihlanu emkhambo weAuction ECIPF Complex lapho enye impahla edulayo ibithengwa ngemadlana nje engahambelani lentengo uqobo yaleyo mpahla. Obona ngokwethulwa kwembiko enhlanganisweni yezakhamizi eye Bulawayo Progressive Residents Association, uMnumzana Zibusiso Dube uthi bona njengenhlanganiso sebekhulumisana logatsha lokubuswa kwamadolobho lezabelo kuboniswane ukuthi lumsebenzi ungamiswa njani ukuze ikhansili iqale ilungise indlela yayo yokuhlawulisa uzulu andubana ithathe inyathelo elinjenga leli. Uhlangothi olukhangela ubudlelwano phakathi kwekhansili lozulu luthi impahla kazulu ayiphonguthengiswa mahlayana nje. UNkosikazi Bongiwe Ngwenya okuloluhlangothi kukhansili, uthi uzulu kumele asukumele phezulu lapho elohlupho lokubhadala ngoba baqala ngokuvala amanzi, bathumele incwadi ezimbalwa anduba bakhweze loludaba emthethwandaba okuyikho lapho abaphiwa imvumo yokuthatha impahla. Uqhubeke esithi inengi lezakhamizi elithathelwa impahla ngelile zikwelede ezingaphezu kwamadola azinkulungwane ezimbili - $2 000 ezingazake zibhadale lokhu kwaqala ukusetshenziswa imali yakwamanye amazwe. Impahla ethengiswe ngoLwesihlanu igoqela amasofa, amatelevishini, izitofu kanye lama firiji. Inani labantu eselithengiselwe impahla ngalinyanga selingamatshumi amabili lasithupha.